

**Začetek projekta za krepitev vsebinskih mrež nevladnih organizacij**

Ljubljana, 6. januar 2025 – **Z začetkom leta 2025 uradno začenjamo s projektom *»Krepitev vsebinskih mrež nevladnih organizacij za kakovostne javne politike«*, katerega cilj je profesionalizacija nevladnega sektorja, zlasti vsebinskih mrež, krepitev zagovorniških zmogljivosti in dolgoročna vzpostavitev podpornega okolja za nevladne organizacije v Sloveniji. Projekt financira Ministrstvo za javno upravo iz sredstev za razvoj in profesionalizacijo nevladnih organizacij in prostovoljstva.**

Nosilec projekta je Inštitut za raziskave in razvoj »Utrip«, ki skupaj s tremi partnerji – Slovensko zvezo za javno zdravje, okolje in tobačno kontrolo (SZOTK), Zavodom Inštitut za elektronsko participacijo (INePA) in Evropskim inovacijskim centrom Univerzum Minerva Maribor – ustvarja trajnostno naravnan in dolgoročno delujoč konzorcij vsebinskih mrež nevladnih organizacij, ki bo deloval na nacionalni, regionalni in evropski ravni. Projekt naslavlja ključne izzive nevladnega sektorja, kot so pomanjkljivo sistemsko financiranje vsebinskih mrež, neenakomerna podpora nevladnim organizacijam in omejene kapacitete za učinkovito vključevanje v pripravo javnih politik. Cilj je razviti trajnostno naravnano podporno okolje, ki bo omogočilo večjo povezanost, stabilnost in učinkovitost vsebinskih mrež znotraj nevladnega sektorja.

Konzorcij bo izvajal dejavnosti za izboljšanje strateškega načrtovanja, zagovorništva in vključevanja v procese oblikovanja zakonodaje. Med ključnimi koraki bodo tudi usklajevanje delovanja vsebinskih mrež, oblikovanje metodologij za preverjanje javnih politik ter izvajanje čezsektorskih zagovorniških kampanj in dogodkov. Projekt bo med drugim vključeval: 1) organizacijo letnih nacionalnih dogodkov, namenjenih dialogu med nevladnim sektorjem in ministrstvi; 2) razvoj standardov za delovanje vsebinskih mrež; 3) krepitev sodelovanja z evropskimi mrežami; in 4) pripravo in izvedbo pilotnih čezsektorskih zagovorniških akcij.

Projekt, ki je podprt z javnimi sredstvi v višini 280.000 EUR za 4 (nove) zaposlitve znotraj konzorcija, bo trajal 27 mesecev. Njegovi učinki bodo vidni tako na lokalni kot evropski ravni, saj se bo posebna pozornost namenila mednarodnemu sodelovanju in usklajevanju z direktivami EU. Projekt je pomemben korak k večji profesionalizaciji in vidnosti nevladnega sektorja, ki bo lahko bolje odgovarjal na potrebe skupnosti in učinkoviteje sodeloval pri oblikovanju javnih politik.

Za več informacij o projektu in konzorciju vsebinskih mrež NVO obiščite [www.nevladni.info](http://www.nevladni.info) ali pa se obrnite na nas na info@institut-utrip.si ali 031/880-520 (Matej Košir).

*»Aktivnosti sofinancira Ministrstvo za javno upravo v okviru javnega razpisa za razvoj in profesionalizacijo NVO in prostovoljstva 2024«.*

